To whom it may concern
La schibetta dal mais: Lisa Marie Presley

Da Patrick Capaul

Ella è La figlia dal pli renumà e popular bab che la musica enconuscha. Ed exact quel bab, el è stà il king, il retg da tut ils stars da rock e pop; ed uss passa 20 onns suenter ses davos tuns, edescha sia suletta figlia emprimas melodias sin ils fastizs dad in tut pussent ed enconuschent bab.
Lisa Marie Presley è stada fin ozendi nagut auter che la figlia dal king dal rock'n'roll, insacura anc in pau insatge sco la dunna dal king dal pop, e basta! Damai, qua è ella uss, cun ina schiba che nagin n'ha dumandà suenter, ina ovra per in e per nagin, anc ina figlia cun schlatta renumada ...ed ina gia da pli musica per il satg da rument ...? Tut auter che quai! Per mintgin che taidla l'emprima gia "To Whom It May Concern" cun tals pregiudizis, quel vegn surstà spert e dir cun sound tut auter che bunmartgà ed or da la brithney-aguilera-twain-retorta. Lisa Marie Presley po esser la figlia dal king, ina ch'è stada maridada cun in che ha elegì sasez sil tron sco king da la musica da pop; damai quai ch'ella preschenta cun ses debut, quai è tut auter che quai che mintga criticher vess spetgà. Gia l'opener "S.O.B" mussa en tge direcziun che quella dunna tendescha. Groovie battaria, in sound tschuf e sincer, ghitarras insanua tranter punk e pop ... e sco punct sil i ... ina vusch uschia sexy e coola, ch'i tanschess da laschar vesair ora pli che vegl tut las giuvnas stailas en il business da pop! Senza engular recepts da success da tut il enconuschent; la melanconia da Alanis, il soul da Christina, il fragil da Heather; Lisa Marie è tut quai sin ina moda e maniera atgna, sincera, coola ed anc ina giada ... sexy, sexy, sexy!
Sche l'avegnir tegna quai che vegn empermess cun quest debut, lura merita mintgin da savair co che la figlia dad Elvis Presley tuna ...
Lisa Marie merita d'avair il num Presley, segir che quel bab fiss losch sin sia figlia!

La schibetta dal mais - proponida dal Battaporta dal Radio Rumantsch